Detroit siirtyi liigakärkeen | Jääkiekko | Iltalehti.fi
Detroit siirtyi liigakärkeen
Maanantai 2.4.2007 klo 09.40
Detroit Red Wings nousi jääkiekon NHL-liigan kärkeen sunnuntaina.
Numminen kertoo miksi Buffalo menee pitkälle
Toni Lydman palasi tositoimiin
Detroit kukisti Fredrik Norrenan edustaman Columbuksen 4-1. Norrena torjui ottelussa 21 kertaa, mutta ei voinut Detroitin rynnistykselle mitään. Tomas Holmström onnistui maalinteossa kahdesti ja Brett Lebda keräsi tehot 1+1.
Detroitilla on nyt koossa 108 pistettä 79 ottelusta. Länsilohkon kärkijoukkue Buffalolla on puolestaan 107 pistettä, mutta yksi ottelu vähemmän pelattuna.
Chicago Blackhawks nousi 2-1-voittoon Edmontonia vastaan. Tuomo Ruutu punnersi Chicagon tasoituksen maalin edestä 26. minuutilla. Chicagon Patrick Sharp karkasi kolmannen erän alussa yksin läpi ja laukoi voittomaalin Dwayne Rolosonin selän taakse. Edmonton on voittanut vain kerran 17 viimeisen pelin aikana.
Carolinalle voitto Floridasta
Floridan kapteeni Olli Jokinen antoi syötön kotijoukkueen kahteen ensimmäiseen maaliin, mutta tästä huolimatta hallitseva mestari Carolina kiri kolmannessa erässä tasoihin ja oli jatkoajalla lopulta parempi. Carolinan 4-3-voittomaalista vastasi Ray Whitney ajassa 61.30.
Carolinasta on lähellä tulla vasta NHL-historian kolmas joukkue, joka hallitsevana mestarina ei selvitä tietänsä seuraavana vuonna pudotuspeleihin. Joukkue on itälohkossa kymmenentenä.
Montrealin kanssa tiukasti kahdeksannesta pudotuspelipaikasta itälohkossa taisteleva Toronto hävisi New York Rangersille 2-7. Toronto on pisteen Montrealia perässä, kun joukkueella on kolme ottelua runkosarjaa pelaamatta.
San Josen Jonathan Cheechoo teki kauden kolmannen ja uransa kahdeksannen kypärätempun, kun kotijoukkue kukisti Los Angelesin 6-2. Cheechoo on tehnyt viimeisen kymmenen pelin aikana peräti 12 maalia ja antanut viisi maalisyöttöä. San Jose voitti kotikaukalossaan jo kuudennen kerran peräkkäin ja on länsilohkossa viidentenä.
New Jersey voitti kotihallissaan Bostonin 3-1. Voitto oli New Jerseyn neljäs viimeisen viiden pelin aikana. Voitto nosti joukkueen itälohkossa kolmanneksi, pisteen edelle Pittsburghia.